b'\n_START_ARTICLE_\nPer Aabel\n_START_SECTION_\nBakgrunn\n_START_PARAGRAPH_\nPer Aabel var s\xc3\xb8nn av skuespillerne Hauk Aabel og Svanhild Johannessen, og fikk utdannelse innen tegning i Paris og ballett i London. Hans f\xc3\xb8rste kunstneriske oppdrag var \xc3\xa5 illustrere en barnebok, men han ofret raskt tegnekarrieren til fordel for dansen.\n_START_SECTION_\nKarriere\n_START_PARAGRAPH_\nSom ballettdanser debuterte han i 1921 p\xc3\xa5 Mayol i balletten Carneval. Etter \xc3\xa5 ha v\xc3\xa6rt dansel\xc3\xa6rer i Oslo i flere \xc3\xa5r, fikk han i 1926 sitt f\xc3\xb8rste instrukt\xc3\xb8roppdrag ved Nationaltheatret. F\xc3\xb8rst i 1931 debuterte han som skuespiller p\xc3\xa5 Det Nye Teater. _NEWLINE_Aabel var direkt\xc3\xb8r for Carl Johan Teatret i perioden 1933 til 1938. Sammen med blant annet Thorleif Reiss og Wenche Foss sto han bak en rekke forestillinger i forskjellige genre. Aabel og Foss videref\xc3\xb8rte sitt samarbeide i andre sammenhenger i \xc3\xa5rtier framover, blant annet i teateroppsetningen av Soloppgang i Riga (1979)._NEWLINE_Han var ansatt ved Centralteatret fra 1938 til 1940 og ved Nationaltheatret fra 1940 til 1972. Som pensjonist arbeidet han frilans, og gjestet Nationaltheatret jevnlig. Han deltok under teatrets 100-\xc3\xa5rsjubileum i 1999, kun uker f\xc3\xb8r han d\xc3\xb8de. Aabel var da 97 \xc3\xa5r gammel._NEWLINE_Som teatermann med bred fagbakgrunn ble Per Aabel en sentral kulturpersonlighet innen norsk scenekunst og underholdning i st\xc3\xb8rstedelen av forrige \xc3\xa5rhundre. Han spilte en rekke roller, s\xc3\xa6rlig i komedier, p\xc3\xa5 teater og i film, blant annet i flere Holberg-stykker og som popul\xc3\xa6r oppleser av H.C. Andersens eventyr._NEWLINE_Per Aabel fikk statens \xc3\xa6resl\xc3\xb8nn fra 1973. Han mottok Storkors av St. Olavs Orden i 1988. Han vant Spellemannprisen 1975 i \xc3\xa5pen klasse. En statue av ham, utf\xc3\xb8rt av Nina Sundbye,\xc2\xabPer Aabel som Jean de France\xc2\xbb ble avduket p\xc3\xa5 Johanne Dybwads plass i 1999. Han ble begravet p\xc3\xa5 statens bekostning.'